РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/210-18

27. септембар 2018. године

Б е о г р а д

ЗАПИСНИК

20. СЕДНИЦЕ ОДБОРА ЗА КУЛТУРУ И ИНФОРМИСАЊЕ,

ОДРЖАНЕ 20. СЕПТЕМБРА 2018. ГОДИНЕ

Седница је почела у 12,00 часова.

Седницом је председавао Мирко Крлић, председник Одбора.

Седници су присуствовали чланови Одбора: Марко Атлагић, Снежана Богосављевић Бошковић, Александар Југовић, Драгана Костић, Наташа Михаиловић Вацић, Снежана Пауновић, Ана Стевановић и Милорад Хаџи Тошић.

Седници су присуствовали: Никола Савић (Александра Белачић), Владимир Ђурић (Татјана Мацура) и Србислав Филиповић (јасмина Обрадовић), заменици чланова Одбора.

Седници нису присуствовали чланови Одбора: Ђорђе Вукадиновић, Јадранка Јовановић, Станија Компировић, Весна Марјановић и Наташа Мићић, нити њихови заменици.

Седници су присуствовали представници Министарства културе и информисања: Асја Драча Мунтеан, помоћник министра за међународне односе и европске интеграције и Игор Јовичић, секретар Министарства.

На предлог председника, чланови Одбора су, након гласања, усвојили следећи::

Д н е в н и р е д

1. **Разматрање Предлога закона о потврђивању Конвенције Савета Европе о кинематографској копродукцији (ревидирана)**, који је поднела Влада (број 011-48/18 од 8. јануара 2018. године).

Прва тачка дневног реда: **Разматрање Предлога закона о потврђивању Конвенције Савета Европе о кинематографској копродукцији (ревидирана)**, који је поднела Влада (број 011-48/18 од 8. јануара 2018. године)

Уводне напомене поводом ове тачке дневног реда изнела је Асја Драча Мунтеан, помоћник министра културе и информисања за међународне односе и европске интеграције.

Савет Европе је 1992. године усвајањем Конвенције по први пут нормирао европске копродукције, што је био значајан вид помоћи европској кинематографији. Република Србија је успешан члан фонда „Еуримаж“ и од 2006. године користи та средства. До сада је наша кинематографија – за пројекте за продукцију, дистрибуцију, приказивање и кинофикацију од „Еуримажа“, који на годишњем нивоу располаже са 25 милиона евра, примила преко 7,1 милиона евра. Удео копродукција у произвиодњи филмова у Републици Србији, на годишњем нивоу, креће се између 20 и 50%. Република Србија, као члан Еуримажа, директно је учествовала у изналажењу механизама за унапређење процеса копродукције, што је резултирало и новим, ревидираним текстом Конвенције, који је отворен за потписивање. Потписивање Конвенције (ревидиране) је чин потребе да се односи у области кинематографске копродукције дефинишу на одговарајући, савременији начин, поштујући основна начела, даје простор за спровођење копродукција са партнерима из свих земаља које су потписице, на основу прецизних објективних принципа, ослобађа Републику Србију потребе да се склапају посебни билатерални уговори о подстицању копродукција у области кинематографије, са земљама које су потписнице Конвенције даје могућност Републици Србији да буде активан учесник у креирању одговарајућих ефикасних механизама сарадње у области кинематографије, сагласно технолошком развоју, новим финансијким механизмима и аудиовизуелној пракси. Потписивањем Конвенције (ревидирана) ослободиће се део буџета за подршку аудиовизуелној индустрији подизањем нивоа подстицања копродукција, које омогућавају нови модели (минимално учешће од 5% усмериће многе домаће продуцнете да траже партнере међу чланицама Еуримаж) и „отварање“ филма према другим тржиштима (Кина, Америка – Холивуд, арапски свет...), где „нечланице“ Конвенције могу да учествују до 30%. Конвенција (ревидирана) ће довести до веће „видљивости“ српског филма на међународним фестивалима и европској дистрибуцији српског филма.

У дискусији поводом ове тачке дневног реда учествовала је Ана Стевановић, члан Одбора.

Ана Стевановић је поставила питање да ли ће Министарство културе и информисања ускоро предложити измене и допуне закона који уређују ову област како би се одредбе важећих закона усагласиле са Конвенцијом. Филмска уметност је један од најбољих промотера Србије и њене културе. Треба учинити додатне напоре како би се повећали приходи од филмског туризма. Посебно треба улагати у копродукције са земљама западног Балкана, јер филм може да буде спона која ће мирити народе са ових простора. Поставила је питање да ли Министарство културе и информисања планира да реализује питање дистрибуције и стимулације извоза домаћег филма. Аутори филмова који остваре успех на страном тржишту треба посебно да буду бодовани приликом њиховог конкурисања за наредни пројекат или им треба уплатити одређен проценат од њиховог филма који је уплаћен у буџет Републике Србије.

Након завршене дискусије **Одбор је**, у складу са чланом 155. став 2. и чланом 170. Пословника Народне скупштине, **одлучио већином гласова** (за – 10 гласова, није гласао – 1 члан Одбора), **да предложи Народној скупштини да прихвати Предлог закона о потврђивању Конвенције Савета Европе о кинематографској копродукцији (ревидирана)**.

За известиоца Одбора на седници Народне скупштине одређен је Мирко Крлић, председник Одбора.

Седница је завршена у 12,30 часова.

СЕКРЕТАР ПРЕДСЕДНИК

Дана Гак Мирко Крлић